**Julija Olegovna Samojlova** (russisk: Юлия Олеговна Самойлова, født 7. april 1989) er en russisk sanger og låtskriver. På engelsk staves navnet **Yuliya Samoylova**, men hun krediteres enkelte ganger også som **Yulia Samoilova** eller **Julia Samoylova**. Samojlova sitter i rullestol på grunn av en arvelig muskelsykdom og ble nasjonalt kjent i Russland da hun ble nummer to i russiske *X Factor* i 2013. Hun skulle ha representert Russland i Eurovision Song Contest 2017 i Kyiv i Ukraina, men ukrainske myndigheter nektet henne innreise til landet. Årsaken var at hun ifølge Ukraina hadde brutt ukrainsk lov ved å besøke Krim etter den russiske annekteringen i 2014. Striden endte med at Russland trakk seg fra konkurransen, og Samojlova deltok i stedet i Eurovision Song Contest 2018 der hun ble slått ut i semifinalen.

Bakgrunn
--------

Samojova er født i Ukhta, en industriby i republikken Komi, like vest for Uralfjellene. Hun ble født frisk, men som liten begynte hun gradvis å miste førligheten i beina på grunn av den arvelige sykdommen spinal muskelatrofi. Hun har derfor sittet i rullestol siden barndommen.

Selv hevder Samojlova at den arvelige sykdommen ble utløst av en poliovaksinasjon, men fagfolk og nevrologer avviser en slik sammenheng. For å prøve å stoppe sykdommen, sendte foreldrene henne til en rekke mer eller mindre seriøse behandlinger. Helsen ble ytterligere forverret, og Samojlova omtaler flere av behandlerne som «sjarlataner». Først da hun sluttet på de alternative behandlingene, ble helsen bedre, men hun sitter fremdeles i rullestol.

Samojlova startet sangkarrieren da hun opptrådte for oljearbeidere i en restaurant i hjembyen Ukhta. I 2008 startet hun bandet TerraNova som spilte tung, alternativ musikk. Gruppa ble oppløst i 2010. Hun har også studert psykologi.

### X Factor

I 2013 deltok Samojlova i den tredje sesongen av *Faktor A*, den russiske utgaven av *X Factor*. Samojlova endte til slutt på en andreplass i talentshowet, og fikk med det sitt nasjonale gjennombrudd i Russland. I 2014 deltok hun blant annet i åpningsseremonien under Paralympiske vinterleker i Sotsji.

Eurovision Song Contest
-----------------------

Tross det anspente politiske forholdet landene mellom, valgte Russland deltakelse i Eurovision Song Contest 2017 i Ukraina. 12. mars 2017 offentliggjorde den russiske kringkasteren Pervyj kanal at Samojlova skulle representere Russland med sangen «Flame Is Burning». 

Kort tid etter kunngjøringen oppsto det imidlertid kontroverser omkring Samojlovas deltakelse. Det viste seg at hun hadde holdt konsert på Krim i 2015, og hun hadde reist inn til Krim via Russland. Den ukrainske sikkerhetstjenesten SBU mente derfor at Samojlova hadde tatt seg ulovlig inn på ukrainsk territorium. 22. mars 2017 besluttet ukrainske sikkerhetsmyndigheter å ilegge den russiske artisten et tre års innreiseforbud til Ukraina.

Avgjørelsen vekket sterke reaksjoner både i Russland og ellers i Europa. Den europeiske kringkastingsunion (EBU) uttalte at de var «dypt skuffet over denne avgjørelsen, fordi vi føler dette strider mot både konkurransens ånd og den inkluderende tankegangen som er en grunnstein i konkurransens verdier». Pro-russiske Bjørn Nistad, som har doktorgrad i russisk idéhistorie, kalte Ukrainas utestengelse for «hårreisende». Nistad mente også at det var «absurd at Ukraina gjør dette i politisk øyemed. De som selv vant med en politisk låt» – og siktet til Ukrainas kontroversielle vinnerlåt «1944».

Andre igjen mente at det russiske artistvalget var en bevisst russisk provokasjon, siden russisk fjernsyn visste – eller burde ha visst – at Julija Samojlova hadde besøkt Krim etter annekteringen i 2014. Som en kriseløsning tilbød EBU Samojlova å framføre sitt bidrag direkte fra Russland via satellitt under semifinalen og eventuelt finalen. Noe slikt har aldri tidligere skjedd før i konkurransens historie. Russisk fjernsyn avviste imidlertid løsningen, og kalte det for et «rart forslag». Tv-kanalen sto fast på at Julija Samojlova var Russlands artist, og at hun måtte få delta på like vilkår som de andre deltakerne i Eurovision Song Contest.

Ukrainske myndigheter valgte imidlertid å opprettholde innreiseforbudet mot Samojlova. Russiske Kanal 1 gjorde det samtidig klart at de ikke ville bytte ut Samojlova med en annen artist, eller la henne framføre sangen via satellitt fra Russland. Kanalen opplyste også at de heller ikke ville overføre sendingene fra Kyiv. 

13. april 2017 ble Russland til slutt tvunget til å trekke seg fra konkurransen. Avgjørelsen ble sterkt beklaget av EBU, som fordømte det ukrainske innreiseforbudet og mente det «undergraver integriteten og den ikke-politiske naturen» til konkurransen.

Som et plaster på såret fikk Samojlova i stedet representere Russland ved Eurovision Song Contest i 2018. Der deltok hun med låten «I Won't Break» som ble slått ut i semifinale 2. Dette var første gang Russland ikke nådde en finale etter innføringen av semifinaler i 2004.

Referanser
----------

1. ↑  Aleksej Mazjajev (15. januar 2019). «Рецензия: Юлия Самойлова - «Спи» \*\*\*\*» **(russisk)**. InterMedia.
2. ↑  «Юлия Самойлова». *Discogs* **(engelsk)**. Besøkt 29. januar 2018.
3. ↑  «Russia's flame for Eurovision is still burning, Julia Samoylova to Kyiv». eurovision.tv. 12. mars 2017. Besøkt 25. mars 2017.
4. 1 2  «EBU: "Russia no longer able to take part in Eurovision 2017"». eurovision.tv. 13. april 2017. Besøkt 14. april 2017.
5. 1 2  Jordan, Paul (29. januar 2018). «Yulia Samoylova set to return for Russia!». *eurovision.tv*. Besøkt 29. januar 2018.
6. 1 2 3  William Lee Adams (12. mars 2017). «Russia's Yulia Samoilova becomes second singer in wheelchar to compete at Eurovision». Wiwibloggs. Besøkt 26. mars 2017.
7. ↑  «Eurovision in Ukraine: Controversy over Russian entry». *BBC News*. 13. mars 2017.
8. ↑  «Spinal muskelatrofi». Frambu. Besøkt 26. mars 2017.
9. ↑  Sverre O. Lie (7. juli 2016). «Spinal Muskelatrofi. I Store medisinske leksikon». Store medisinske leksikon. Besøkt 26. mars 2017.
10. ↑  Luhn, Alec (13. mars 2017). «Russia strikes provocative note for Eurovision in Ukraine». *The Guardian*.
11. ↑  «Yulia Samoylova to represent Russia at the Eurovision Song Contest 2017». eurovoix.com. 12. mars 2017. Besøkt 26. mars 2017.
12. ↑  Sanjay (Sergio) Jiandani (31. oktober 2016). «Russia: Channel 1 Russia confirms participation in Eurovision 2017». eurovision.tv. Besøkt 28. desember 2016.
13. ↑  Braseth, Sofie (14. mars 2017). «Rasende for at Russland skal sende Yuliya (27) til Eurovision». *Dagbladet.no*.
14. 1 2  Johansen, Øystein David (22. mars 2017). «Nekter russisk Eurovision-deltaker adgang til Ukraina». *VG Nett*.
15. ↑  Paul Jordan (22. mars 2017). «Statement from the EBU regarding Russia's participation in the 2017 Eurovision Song Contest». eurovision.tv. Besøkt 25. mars 2017. «we are deeply disappointed in this decision as we feel it goes against both the spirit of the Contest, and the notion of inclusivity that lies at the heart of its values.»
16. 1 2  Madshus, Karin (22. mars 2017). «– Russlands utestengelse kan bety slutten for Melodi Grand Prix». *Dagbladet.no*.
17. ↑  Morten Jentoft (15. mars 2017). «Grand Prix-krig mellom Russland og Ukraina: Slik ble konkurransen til storpolitikk». NRK.no. Besøkt 25. mars 2017.
18. ↑  Aune og Falch-Nilsen, Oddvin og Kirsti (22. mars 2017). «Ukraina utestenger russisk Eurovision-artist». *NRK.no*.
19. ↑  Sivertsen, Eirin Venås (23. mars 2017). «EBU vil la russiske Julia Samojlova opptre via satellitt». *NRK.no*.
20. ↑  Paul Jordan (23. mars 2017). «EBU offers Russian singer opportunity to perform via satellite». eurovision.tv. Besøkt 25. mars 2017.
21. ↑  «Russland vil ikke la Eurovision-bidrag framføres via satellitt». *NTB/ ABC Nyheter*. 23. mars 2017.
22. ↑  Sivertsen, Eirin Venås (23. mars 2017). «Vil ikke satellittoverføre Russlands ESC-bidrag». *NRK.no*.
23. ↑  Royston, Benny (23. mars 2017). «Russia hits back at Ukraine over Eurovision Song Contest ban». *Metro.co.uk* **(engelsk)**.

Eksterne lenker
---------------

* Offisielt nettsted Rediger på Wikidata

* (en) Yuliya Samoylova (singer) – kategori av bilder, video eller lyd på Commons Rediger på Wikidata
* (en) Julija Samojlova på Discogs Rediger på Wikidata

* (en) Julija Samojlova på MusicBrainz Rediger på Wikidata

* (en) Julija Samojlova på SoundCloud Rediger på Wikidata

* (en) Julija Samojlova på Spotify Rediger på Wikidata
* Julija Samojlova på Twitter Rediger på Wikidata

* Julija Samojlova på Instagram Rediger på Wikidata

* Julija Samojlova på YouTube Rediger på Wikidata

|
|  |
| Forgjenger :**Sergej Lazarevmed «You Are the Only One»**

 | **Russlands representanti Eurovision Song Contest**2018 | Etterfølger :**Sergej Lazarev med «Scream»** |

|  |  |
| --- | --- |
| Oppslagsverk/autoritetsdata | VIAF **·** GND **·** BBC Things **·** MusicBrainz **·** Discogs
 |